Pitbulls van kant gemaak om hulle pyn, lyding te spaar – DBVFoto bloot ter illustrasie. (Foto: Unsplash) Die Dierebeskermingsvereniging (DBV) in Bloemfontein sê die organisasie het verskeie pitbulls van kant gemaak om dié diere ŉ lewe van pyn en lyding te spaar. Die organisasie sê voorts dat dié diere nooit vir veilige bewaring of losies aan hulle oorhandig is nie, maar vrywillig deur hul eienaars oorgegee en afgeteken is. Baie van hierdie honde is onder haglike omstandighede aangehou. “Die emosionele letsels was in hul oë sigbaar. Hulle het nie in tuine gewoon waar hulle vry kon rondhardloop en slapies op rusbanke kon vat nie. Hulle is aan die elemente van die natuur blootgestel, swak gevoed en gelos om te teel en in te teel,” sê Reinet Meyer, woordvoerder van die Dierebeskermingsvereniging (DBV) in Bloemfontein. “Dit was nie moontlik om te voorspel hoe hulle uiteindelik sou reageer as hulle onverantwoordelik gehuisves is nie. Ons sou heel waarskynlik met nóg ŉ tragedie op hande gesit het en meer honde wat gewelddadig doodgemaak word.” Meyer het gereageer op beskuldigings van pitbull-aktiviste dat die organisasie talle pitbulls van kant gemaak het wat deur hul eienaars vir veilige bewaring by die DBV afgegee is. Meyer het Dinsdag aan Maroela Media gesê alle pitbulls wat sedert die dood van twee kinders in Bloemfontein en Hennenman by die organisasie beland het, is vrywillig deur hul eienaars aan die DBV oorgegee en afgeteken en nie vir losies of veilige bewaring afgegee soos deur sommige mense beweer word nie. Pitbull-aktiviste het Saterdag voor die DBV in Bloemfontein byeengekom. (Foto: Verskaf) ŉ Vrou wat Saterdag deel van ŉ groot groep aktiviste was wat voor die DBV se kantoor betoog het, het glo inmekaargestort toe sy hoor haar hond, Chloe, is van kant gemaak. ŉ Bron wat vertroulik met Maroela Media gepraat het, voer aan Chloe se eienaar het haar bloot aan die DBV afgeteken weens vrees vir die hond se veiligheid ná dreigemente van die burgelike organisasie Sanco op Welkom dat hulle honde met geweld sal verwyder indien Vrystaters nie binne sewe dae vrywillig van hul pitbulls afstand doen nie. Meyer sê die DBV was ná die noodlottige voorvalle oorval met oproepe van pitbull-eienaars om dié honde te gaan haal en dat Chloe, soos talle ander pitbulls, ook deur haar eienaar opgegee is. Sy meen die DBV het in ŉ baie moeilike tyd ingetree om te help om pitbulls teen ŉ wrede dood te beskerm en eienaars wat hul eie honde vrees, te help. “Ons het ons deure oopgemaak en ŉ boodskap aan pitbull-eienaars gestuur dat hulle ons kan bel indien hulle vir hul eie lewe of dié van hul honde vrees. Ons het die mas opgekom. Ons het honde ingeneem van eienaars wat hulle vrywillig oorgegee het,” het Meyer gesê. Volgens haar is talle honde in haglike omstandighede aangehou. Hulle is soms in klein, donker en vuil hokke aangehou en sommige was vasgeketting. “In baie gevalle was die eienaars self bang vir die einste hond wat hulle hul eie genoem het.” Volgens Meyer het die DBV die honde ingeneem, na hul geskiedenis gekyk en met kundiges beraadslaag voordat daar oor die honde se lot besluit is. Sy sê ŉ veel erger lot sou op die diere gewag het indien hulle nie van kant gemaak is nie. “Om lewend verbrand te word of hulle aan dié risiko bloot te stel, was nie ’n opsie nie. “Was dit maklik vir ons? Dit was en is steeds hartverskeurend en ons weet self nie altyd hoe ons dag na dag deurmaak nie.” Meyer sê die DBV berus daarby dat hy talle pitbulls ’n wrede dood gespaar het. “Ja, ons het hulle van kant gemaak. Sou ons wou hê hulle moes gelukkig gehuisves word? Natuurlik, maar teen watter risiko? Ons was en is nie bereid om die lewe te waag van ŉ dier wat ons weet dalk nie ŉ goeie lewe gaan lei nie.” Wat Chloe betref, sê Meyer die hond is nié vir veilige bewaring of losies aan die DBV gegee nie, maar deur haar eienaar afgeteken.” Meyer sê die DBV hoop om sy werk sonder oordeel en dreigemente voort te sit. “Dankie aan die mense wat in ons, ons werk en die organisasie glo. Ons het jul ondersteuning meer as ooit nodig.”